Vrou vasbeslote om oom ná 27 jaar op te spoorBoetie Willemse (Foto: Verskaf) ŉ Jong vrou van Upington in die Noord-Kaap het die afgelope jaar alles in die stryd gewerp om haar vermiste oom op te spoor – dit ondanks die feit dat hy alreeds sowat 27 jaar vermis is. “Hy net soos ŉ groot speld verdwyn. Dít is wat ons nie verstaan nie. Ek wil net hê my ouma moet closure kry,” het Lana Matthys (34) die rede agter haar soektog aan Maroela Media verduidelik. Volgens Matthys is dit haar 92-jarige ouma se grootste wens om haar seun weer te sien. Matthys het dit daarom haar doelwit gemaak om haar oom op te spoor voordat haar ouma sterf. Adam Cornelius Jacobus Willemse, oftewel Boetie Willemse, het in 1992 verdwyn nadat hy sy destydse vrou en kind in Upington agtergelaat het om glo in die Kaap te gaan werk soek. Hy het sedertdien nooit weer met sy familie kontak gemaak nie. Matthys kon deur middel van sy ID-nommer by binnelandse sake bevestig dat die familie se verlore seun, broer en oom nooit as dood aangemeld is nie. “Hy het in Januarie vanjaar 61 jaar oud geword,” vertel Matthys. Waar begin ŉ mens egter soek na ŉ persoon wat vir byna drie dekades spoorloos verdwyn het? “Al wat ek tot my beskikking gehad het, was my foon. Ek het net daarop begin soek. Ek het by die polisie en skuilings begin. Ek het nie geweet of hy dakloos gelaat is en op straat woon nie,” sê sy. “Ek doen dit vir my ouma maar ook vir hom. Miskien soek hy na ons ook.” Volgens Matthys is dit moeilik om te sê wie hom laaste gesien het aangesien sy ŉ jong kind was toe hy weg is. Hy is oor die jare vervreem van sy vrou en kind. Dié kind is ook onlangs oorlede. Matthys het sonder enige hulp gedurende haar ondersoek vasgestel dat Willemse ten tyde van sy verdwyning uit Upington nié Kaap toe is nie, maar wel Kimberley toe. Daar het hy glo ŉ vriendin ontmoet by wie hy drie kinders gehad het. Dié vrou en kinders kon egter nie veel van hulp wees nie aangesien hulle ook van hom vervreem is. Matthys kon Willemse se spoor gevolglik tot in Springbok volg waar hy glo in 1997 ŉ sekuriteitswag van beroep was. Verdere inligting het hom eindelik in Tamboerskloof in die Kaap geplaas. Dit het later bekend geword hy het ook vir ŉ tyd ŉ stalletjie in Bellville bedryf. “Volgens ’n kennis het hy gereeld beweeg tussen Bellville, Atlantis, Goodwood en Elsiesrivier.” Ná maande se soek, het Matthys besluit om die padongelukkefonds te kontak. Sy kon vasstel dat Willemse onlangs sy been in ŉ motorongeluk in die Kaap verloor het. Die laaste adres wat Matthys vir Willemse het, is in die Kaap. “Ons vermoed hy is nogsteeds daar. Hy moet daar wees. Ek is elke keer op sy spoor maar ek kom net nie by hom uit nie,” sê sy. Wat dryf haar om so vasbeslote na haar oom te bly soek? “Daar is iets binne ŉ mens – ŉ hunkering en verlange na daardie persoon. Dit is ook asof ek adrenalien kry wanneer ek na hom soek. Ek kan nie stop nie, want miskien is ek net ŉ stappie weg van waar ek hom gaan kry.” Matthys vertel dat sy egter nié finansieel daartoe in staat is om Kaap toe te reis en self Willemse se spoor agterna te sit nie. Sy is dus afhanklik van enige wenke wat haar na hom toe kan lei. Sy vertel dat sy egter nie veel hulp ontvang nie en tot dusver alles self moes doen. Tog gee sy nie moed op nie. “Ons sal ŉ plan maak om hom hier by ons te kry as ek hom net kan opspoor.” Indien dit gebeur, sal Willemse met ope arms verwelkom word? “Dít is ŉ moeilike vraag. Ek weet wel dat daar baie trane gaan wees. Trane van blydskap,” antwoord Matthys. Volgens inligting tot Matthys se beskikking, is Boetie Willemse ŉ 61-jarige bruin man en sowat 1,6 meter lank. Hy het ŉ merk bokant sy regteroog. Een van sy voortande is effens uitgebreek en hy het een van sy bene verloor. Enige inligting rakende Willemse kan by Matthys by 073 326 9259 aangemeld word.